《哨鹿行》
清代·徐宝善

阴风夜吹关月黑，夔魈野窜麇狐逸。空山无人夜气森，丛薄呦呦鹿声出。

以人㘥鹿蒙鹿皮，淘河作管簧膜吹。一尘呼群百麚集，哨声初停羽声急。

摧毛裂角迸血红，深林三日闻腥风。木兰秋狝典礼崇，翠旓云罕张军容。

斯门爪士止齐肃，旃裘毳幕屏藩雄。合围杀气回落日，手搏赤豹拖元熊。

此岂吾皇乐游畋，世治要不忘兵戎。银盘赐出拜异数，士卒凫灌皆雍雍。

即今遗孽方陆梁，柯坪已报歼温禺。磐槁布露亦何有，笑尔隍鹿徒梦梦。

作者简介：安徽歙县人，字莲峰，一字廉峰。嘉庆二十五年进士，由编修改监察御史，以上疏言事仍授编修。曾主浙江乡试。性好施，受惠者甚众。有《壶园诗钞》、《汉魏五代乐府》。